NOVO 10:44 - Promet na graničnim prijelazima i dalje je pojačan. Na graničnom ulazu u Bregani čeka se pet sati, Macelj oko sat i pol, Bregana naselje oko jedan sat, na prijelazima Harmica, Lupinjak Pasjak po pola sata, a na Dubravi Križovljanskoj oko 20 minuta.

--------------------------------------------------

Zbog stroge kontrole putnika koji u Hrvatsku ulaze iz Slovenije i jutros su veliki zastoji na granici s tom državom.

Slovenski prometni servisi javljaju da je kolona vozila na prijelazu Obrežje (Bregana) na slovenskoj strani u ranim jutarnjim satima iznosila više od 10 kilometara i da se na ulazak u Hrvatsku čekalo nešto manje od 4 sata. Kolona vozila, ali znatno manja je i na graničnom prijelazu Gruškovje (Macelj), te na prijelazima u Istri.

Naime, na ulazu Bregana čeka se oko 3 sata i 45 min, Bregana naselje oko jedan sat, a na ulazu Harmica, Lupinjak i Dubrava Križovljanska po pola sata. Na izlasku Macelj u oba smjera - na ulazak čeka oko 2 sata, a na izlazak oko 30 minuta. Promet autobusa pojačan je na graničnom prijelazu Bregana u oba smjera gdje se čeka dva sata.

Slovenska granična policija i jutros izvodi sustavne mjere kontrole svih putnika u skladu s izmijenjenom schengenskom uredbom.

Slovenski premijer Miro Cerar izjavio je jučer da Slovenija mora ustrajati na provođenju takve striktne kontrole ako želi ostati u schengenskom prostoru, ali da je moguće privremeno ublažavanje kontrola, u ovisnosti od prilika na graničnim prijelazima.

Slovenski mediji navode da o režimu kontrole odlučuju samostalno zapovjednici policijskih postaja na svakom prijelazu, te da pri tome uvažavaju više kriterija.

Gužve na granici proteklih su dana izazvale teškoće slovenskim gospodarstvenicima i turizmu, navode slovenski mediji.

Kako navodi ljubljansko "Delo", šoping izleti iz hrvatske Istre u slovenske gradove na obali pali su na polovicu, a neki hrvatski organizatori turističkih izleta odustaju od jednodnevnih izleta u Sloveniju zbog dugih čekanja na granici.

Kako navodi "Delo", zbog očekivanih zastoja na granici, malo će se gostiju iz Hrvatske odlučiti za jednodnevni prijelaz granice na što se prije računalo zbog predstojećih školskih praznika u Hrvatskoj, a dolazak hrvatskih gostiju u slovenska termalna lječilišta i toplice, osobito one u Čatežu, proteklih je dana jako smanjen.

Promet teretnih vozila na izlasku pojačan je i na graničnom prijelazu Bajakovo, kolona je oko 3 km.

- Nemamo dovoljno ljudi za ove preglede, pa su povukli na granicu čak i one koji inače rade u uredima. Putnici su bijesni, mi padamo s nogu od umora, a gužve još nisu ni počele. Od osam ujutro do 13 sati nisam imao vremena ni otići na WC, jer me nije imao tko zamijeniti, a posla je bilo preko glave - žalio nam se jučer jedan policajac koji radi na graničnom prijelazu Bregana.

Iako su otvorene tri trake za ulazak u zemlju, kao i tri za izlazak iz nje, neprestano se stvaraju kolone. Riječ je o uobičajenom prizoru na tom prijelazu otkako je na snazi Uredba o strožoj kontroli granica. To je, doduše, samo prizor tijekom sredine radnog dana, kada i nema tako puno putnika. Jutra i večeri su posebno kaotični, a svi strahuju da će se za vikend na tom graničnom prijelazu čekati i po nekoliko sati, dodaje. O turističkoj sezoni nitko od njih ne želi ni razmišljati i svi se nadaju da će se situacija do tada već nekako riješiti.

Policajci negoduju, kako naši, tako i slovenski. Sramotno je, kaže naš sugovornik, da se, kao da su teroristi, pregledavaju čak i dokumenti maloj djeci i umirovljenicima. U graničnim gužvama zapinju i oni koji, primjerice, žive u Sloveniji, a rade u Hrvatskoj ili obratno. U kolonama su i turisti.

- Mnogo je onih koji slete u Zagrebu, a onda autobusom obilaze malo Sloveniju, malo Hrvatsku. Oni su jadni stalno na granici, to je užas. Trebalo bi makar otvoriti traku za takve slučajeve, jer se bojim da će ljudi sa svog odmora najviše pamtiti to stajanje na granicama - kaže nam naš sugovornik.

I vozači autobusa koji su jučer na Bregani čekali prijevoz rekli su nam da je situacija već danima nepodnošljiva. Čekaju i po sat vremena da uopće dođu na red, a tek nakon toga slijedi pregled putnika. Jedan po jedan, a ako su puni, to zna trajati po još sat vremena. I tako svaki dan-

- Prije par dana sam bio u Neumu, gdje sam čekao gotovo dva sata. Sad nemam putnike, jer idem po njih, ali kad se budem vraćao, bojim se reakcije ljudi. Budu uznemireni i ljutiti i zapravo ih razumijem: moraju sjediti u autobusu i čekati po sat vremena samo da bi izašli na granici i stali u red, da policiji pokažu dokumente. Ovo je sramotno - kaže Mujo Haračić, vozač autobusa, kojeg smo zatekli na Bregani.

Na graničnom prijelazu Harmica/Rigonce jučer nije bilo gužvi. Riječ je o malom graničnom prijelazu, sa samo jednom trakom, tako da nema čekanja. Policajci kažu da nisu ni bile gužve tijekom dana, a ne očekuju ih ni u narednom razdoblju.

Inače, za izbjegavanje gužvi najbolje vrijeme za kretanje na put je sredina dana, tako da je putnik na granici između 12 i 15 sati. Tada se također čeka u koloni, ali je vrijeme zanemarivo. Osim toga, ako je moguće, treba izbjegavati veće prijelaze i otići na manje, jer se tamo gotovo pa i ne čeka.